Tervehdys hyvä MMAF:n jäsen!
Saat tämän kirjeen koska olemme rekisteröineet jäsenmaksusi elokuun 2005 loppuun mennessä. Tähän alkuun heti suurkiitos! 
Ohessa on upouusi henkilökohtainen jäsenkorttisi. Sen takana oleva vuosiluku on kortin painovuosi. Tulevina vuosina saat jäsenmaksulapun yhteydessä tarran jonka voi liimata korttiin. Tämä tarra kertoo jäsenyytesi voimassaolosta.
Kutsu yhdistyksen ylimääräiseen ja hallituksen kokoukseen 29.10.2005 kello 16:00
MMAF järjestää yhdistyksen ylimääräisen kokouksen lauantaina 29.10.2005 kello 16:00. Paikkana toimii LCR-MC:n kerhotilat Ylöjärvellä, osoite on Hopeatie 1. Tampereen keskustasta on kokouspaikalle matkaa noin 13km. 
Kokouksen tavoitteena on käsitellä kevään vuosikokouksessa kesken jääneet asiat oheisen esityslistan mukaisesti. Samassa yhteydessä pidämme vapaamuotoisemman hallituksen kokouksen jossa jäsenet voivat keskustella hallituksen jäsenten kanssa ajankohtaisista asioista.
Hallituksen kokouksen asialistalla tulee olemaan ainakin vuoden 2006 näyttelyt ja messut sekä ajankohtaiset lainsäädännölliset kiemurat. Myös toimintaideologian päivitys otetaan esiin, tähän MMAF:n hallitus hakee mielipiteitä suoraan jäsenistöltä.
Jos sinulla on asioita joita haluaisit hallituksen valmistelevan ja päättävän toivomme, että ilmoitat niistä puheenjohtajalle 10.10.2005 mennessä. 
Tilat tarjoava paikallinen kerho myy erilaisia virvokkeita kerhobaarista lähes omakustannehintaan. Tiloissa voi myös yöpyä ja saunoa, muista varata oma pyyhe, makuualusta ja –pussi mukaan. Ajo-ohjeet ja lisätietoa kokouspaikasta saat Matti Tahlolta, puhelin 0400-737123.
Yhdistyksen ylimääräisen kokoukseen ovat tervetulleita kaikki jäsenmaksunsa maksaneet jäsenet. Sinulla homma onnistuu helposti uutta jäsenkorttia vilauttamalla. Jäsenmaksun maksanut, mutta jäsenkortiton kaverisi tarkistetaan ovella nimilistasta.
Ylimääräisen kokouksen perään pidettävä hallituksen kokous ja sen jälkeen jatkuva mahdollinen muu illanvietto ovat avoimia kaikille paikalle tulijoille.
Terveisiä jäsenkirjurilta
Jos tallikaverisi on maksanut, mutta ei saanut tätä kirjettä ja jäsenkorttia, on hänen maksunsa tullut ensimmäisen korttierän painamisen jälkeen.
Kaverisi on voinut myös vahingossa maksaa ilman viitenumeroa (jäsennumero on samalla suoraan viitenumero) jolloin emme tiedä kuka on maksun takana.
Voit päivittää omat osoitetietosi http://www.mmaf.fi/jasenrekisteri/ kautta. Jäsenrekisteriin liittyvissä kysymyksissä auttaa jasenkirjuri@mmaf.fi
Ajankohtaisia uutisia
Pidimme syyskuun alussa palaveria AKE:ssa. Tilaisuudessa keskusteltiin ja etsittiin ratkaisuja monia harrastajia askarruttaviin ongelmiin: Päästömittausten vaatimukset, kopterilain ja muun pykälistön korjausta kaipaavat epäkohdat sekä yksittäisvalmisteen ja muutosten vaatimustenmukaisuuden osoittaminen ehkä näistä merkittävimpinä seikkoina.
Samaan aikaan monet vastaavat ja tärkeät asiat etenevät Liikenne- ja viestintäministeriön APU-työryhmässä. Näistä ei ehditty kirjoittaa tulee lisätietoa tähän kirjeeseen, kirjaamme tapahtumia MMAF:n kotisivuille ja alan lehtiin kuten ennenkin. Tulemme keskustelemaan ja tekemään linjavetoja näistä aiheista myös hallituksen kokouksessa 29.10.2005 (kutsu yllä).
Muunneltujen moottoripyörien vakuutusrintamalta kuuluu kummia. Uutisoimme elokuun lopussa, että eräs vakuutusyhtiö oli kieltäytynyt korvausten maksamisesta sillä verukkeella, että prätkä oli muutoskatsastettu. Kun asiaa ihmeteltiin niin v-yhtiön mielestä pelkkä ohjaustangon vaihtaminen olisi riittänyt korvausten epäämiseen.
Kyseinen tapaus päättyi harrastajan kannalta onnellisesti, vaikka se vaatikin lakimiehen ja muutaman muun aktiivisen edunvalvojan tiukkaa otetta ja apua. Tapaus ei ilmeisesti ollut ainutlaatuinen, sillä tietoja samankaltaisista tapahtumista on kantautunut korviimme.
SMOTO on ottanut hommasta pallon ja penää sekä vakuutus- että rahoitusyhtiöiltä vakuutus- ja rahoitusehtojen tulkintoja. Tätä kirjoitettaessa meillä ei ole juuri uutta uutisoitavaa, tästäkin asiasta tullaan keskustelemaan kokouksessa. 
Sakkoja on tänä kesänä jaettu erilaisten rakennepuutteiden takia. Erityisesti kilven kulma ja vilkkujen etäisyys on ollut huomion kohteena. Myös äänenvaimennuksen puutteet ovat johtaneet kilpien irrotteluun.
Pyysimme kentältä kuuluneiden avunpyyntöjen johdosta harrastajia jakamaan kokemuksiaan eli lähettämään meille sekä valvontailmoituksia että sakkolappuja. Haluamme edelleen nähdä lisää näitä dokumentteja. Asiaton kyykytys saadaan loppumaan vain voimiamme yhdistämällä.
Muita ja toistaiseksi keskeneräisiä asioita joita hallitus on käsitellyt ovat muun muassa krääsämyynti, t-paidat, tarrat, päästömittauskuviot ja erityisesti ahdettujen ongelmat, yritysten kannatusjäsenyys MMAF:ssa, osallistuminen alan tapahtumiin, sekä kopterilain uudistamisen valmistelu. Näistä kuuluu myöhemmin lisää. 
Ajokausi kääntyy jo loppua kohti. Se toiseksi paras osuus eli rakentelukausi alkaa. Tähän hyvä talvivinkki: Munasilleen ei sitten kannata hitsata. Älkää polttako tallejanne!
Terveisin,
Santtu Ahonen
MMAF:n hallituksen puheenjohtaja
Puhelin: 040-8031045 
Sähköposti: puheenjohtaja@mmaf.fi

Yhdistyksen ylimääräisen kokouksen (29.10.2005) esityslista
1.	kokouksen avaus
2.	valitaan kokouksen puheenjohtaja, sihteeri, kaksi pöytäkirjantarkastajaa ja tarvittaessa kaksi ääntenlaskijaa
3.	todetaan kokouksen laillisuus ja päätösvaltaisuus
4.	hyväksytään kokouksen työjärjestys
5.	esitetään tilinpäätös, vuosikertomus ja tilintarkastajien lausunto ajalle 20.2.-31.12.2004
6.	päätetään tilinpäätöksen vahvistamisesta ja vastuuvapauden myöntämisestä hallitukselle ja muille vastuuvelvollisille ajalle 20.2.-31.12.2004
7.	vahvistetaan toimintasuunnitelma, tulo- ja menoarvio tilikaudelle 1.1.-31.12.2005